Document ID: /roh_data/filtered/fineweb-2-filterrobots_roh.jsonl.gz/63400

Tenor il president dal comité d'organisaziun, Norbert Cavegn, saja il bun resultat cunzunt d’engraziar al di supplementar da l’open air. Quest onn ha l’open air avert las portas gia la gievgia. Ils organisaturs avevan quintà lez di cun 1’500 visitaders, arrivads èn passa 4’000. Ultra da quai hajan els gì bands attractivas ed els hajan per l’emprima giada savì far reclama sin l’emettur da radio SRF3.
Puncts da critica
Dus puncts èn vegnì crititgads dals visitaders da l’Open Air Lumnezia 2015
La controlla da segirtad a l’entrada na saja betg stada organisada bain, cunzunt la gievgia. Era haja i dà memia paucas tualettas sin l’areal da l’open air.
Quests dus puncts ha il comité d’organisaziun mess sisum la glista da midadas. Els veglian reorganisar dal tuttafatg la controlla da segirtad ed era planisar dapli tualettas per las visitadras ed ils visitaders da l’open air.
Contract da locaziun per il terren anc betg suttascrit
In punct anc avert è il contract da locaziun per il terren da l’areal da l’open air. Il possessur da quai terren ha visà il contract ed in nov contract n’è anc betg suttascrit. Cun l’agid da Curdin Foppa sco mediatur, spera Norbert Cavegn savair suttascriver in nov contract enfin la fin da l’onn. L’anteriur manader dal Plantahof saja in um dal fatg che sappia, tge valur ch’il terren haja e tge lavurs da reparaziun che sajan necessarias.
Mo a Degen
Sche i na dettia betg in nov contract da locaziun per il terren, na dettia tenor Norbert Cavegn era betg in Open Air Lumnezia. Il lieu actual sper Degen saja ideals. Els hajan investà bler ils davos onns en l’infrastructura dal lieu. I na saja betg pussibel d’organisar l’open air en in auter lieu.
RR novitads 09:00